b'\n_START_ARTICLE_\nUusi-Seelanti\n_START_SECTION_\nIlmasto\n_START_PARAGRAPH_\nUusi-Seelanti sijaitsee l\xc3\xa4nsituulten ja keskileveysasteiden liikkuvien matalapaineiden vy\xc3\xb6hykkeell\xc3\xa4, ja sen ilmasto on hyvin merellinen. Vain Pohjoissaaren pohjoisk\xc3\xa4rjess\xc3\xa4, Aucklandin seudulla, vallitsee subtrooppinen ilmasto, jossa talvet ovat leutoja ja kes\xc3\xa4t l\xc3\xa4mpimi\xc3\xa4 ja varsin kosteita. Saarten muissa osissa voi olla pakkasta, ja lunta voi sataa my\xc3\xb6s merenpinnan tasolla, mutta Pohjoissaaren pohjoisosassa yleens\xc3\xa4 vain vuoristossa._NEWLINE_Keskil\xc3\xa4mp\xc3\xb6tila on maassa +10 ja +16 asteen v\xc3\xa4lill\xc3\xa4, ja vuodenaikaisvaihtelut ovat suhteellisen v\xc3\xa4h\xc3\xa4isi\xc3\xa4. L\xc3\xa4mpimint\xc3\xa4 on tammi-helmikuussa, jolloin p\xc3\xa4iv\xc3\xa4n ylin keskim\xc3\xa4\xc3\xa4r\xc3\xa4inen l\xc3\xa4mp\xc3\xb6tila on Christchurchissa +22 \xc2\xb0C ja Aucklandissa +23 \xc2\xb0C, ja kylmint\xc3\xa4 hein\xc3\xa4kuussa, jolloin y\xc3\xb6l\xc3\xa4mp\xc3\xb6tila laskee Aucklandissa keskim\xc3\xa4\xc3\xa4rin seitsem\xc3\xa4\xc3\xa4n asteeseen ja Christchurchissa l\xc3\xa4helle nollaa. Sadetta saadaan ymp\xc3\xa4ri vuoden.\n_START_SECTION_\nKasvillisuus\n_START_PARAGRAPH_\nUudessa-Seelannissa on kaksi p\xc3\xa4\xc3\xa4asiallista mets\xc3\xa4tyyppi\xc3\xa4: etel\xc3\xa4npy\xc3\xb6kkimets\xc3\xa4t ja sekamets\xc3\xa4t, joissa kasvaa podokarpuakasveja ja lehtipuita. Pohjoisen sekamets\xc3\xa4t muistuttavat trooppisia sademetsi\xc3\xa4 liaaneineen. Vuoristossa kasvaa kylm\xc3\xa4\xc3\xa4n, tuuleen ja auringonpaahteeseen sopeutunutta vuoristokasvillisuutta. Kosteikoissa ja soilla kasvaa mangrovekasvillisuutta, ja yli 50-metriseksi kohoava kahikatea (Dacrycarpus dacrydioides). Merenrannoille on kehittynyt suolaa siet\xc3\xa4vi\xc3\xa4 lajeja, ruohoja ja jopa puita.\n_START_SECTION_\nEl\xc3\xa4imist\xc3\xb6\n_START_PARAGRAPH_\nUuden-Seelannin saarten alkuper\xc3\xa4iseen el\xc3\xa4imist\xc3\xb6\xc3\xb6n kuului ennen ihmisen saapumista lintuja, matelijoita, sammakkoel\xc3\xa4imi\xc3\xa4, h\xc3\xa4m\xc3\xa4h\xc3\xa4kkiel\xc3\xa4imi\xc3\xa4 ja hy\xc3\xb6nteisi\xc3\xa4. Ainoat saarella el\xc3\xa4neet nis\xc3\xa4kk\xc3\xa4\xc3\xa4t olivat uudenseelanninmerikarhu, uudenseelanninmerileijona ja kolme pient\xc3\xa4 lepakkolajia. Sammakkolajeja oli alun perin seitsem\xc3\xa4n. Matelijalajistoa saarella oli alun perin noin 30, ja se k\xc3\xa4sitti l\xc3\xa4hinn\xc3\xa4 tuataroja, skinkkej\xc3\xa4 ja gekkoja, muttei lainkaan kilpikonnia tai k\xc3\xa4\xc3\xa4rmeit\xc3\xa4. Uusi-Seelanti on sen verran viile\xc3\xa4 saaristo, ett\xc3\xa4 matelijat synnytt\xc3\xa4v\xc3\xa4t siell\xc3\xa4 el\xc3\xa4vi\xc3\xa4 poikasia munimisen sijaan. Alkuper\xc3\xa4inen hy\xc3\xb6nteislajisto oli runsas ja k\xc3\xa4sitti muun muassa kaskaita, mehil\xc3\xa4isi\xc3\xa4, perhosia, k\xc3\xa4rp\xc3\xa4si\xc3\xa4, kovakuoriaisia, hein\xc3\xa4sirkkoja ja erikoisia wetasirkkoja._NEWLINE_Saaren alkuper\xc3\xa4isen eli\xc3\xb6st\xc3\xb6n silmiinpist\xc3\xa4vin piirre oli se, ett\xc3\xa4 nis\xc3\xa4kk\xc3\xa4iden puuttuessa linnut hallitsivat my\xc3\xb6s muualla maailmassa yleens\xc3\xa4 nis\xc3\xa4kk\xc3\xa4ille kuuluvia ekologisia lokeroita. Alun perin lintulajeja oli 245, joista 75 prosenttia oli endeemisi\xc3\xa4 eli vain Uudessa-Seelannissa tavattavia lajeja. Maapetojen puuttuessa monet linnuista olivat kehittyneet suuriksi ja lentokyvytt\xc3\xb6miksi. Saaren alkuper\xc3\xa4iseen linnustoon kuului muun muassa hanhia, erilaisia varpuslintuja, haukkoja, kyyhkyj\xc3\xa4, papukaijoja, pingviinej\xc3\xa4 ja sorsalintuja. Kuuluisin, jo sukupuuttoon kuollut linturyhm\xc3\xa4 lienee moat, joita oli ihmisen saapuessa 11 lajia. Moat olivat t\xc3\xa4ysin siivett\xc3\xb6mi\xc3\xa4 suuria lintuja, ja ne k\xc3\xa4yttiv\xc3\xa4t ravintonaan kasveja. Moalintuja saalisti nyky\xc3\xa4\xc3\xa4n sukupuuttoon kuollut j\xc3\xa4ttil\xc3\xa4ism\xc3\xa4inen haastinkotka, jonka on v\xc3\xa4itetty tappaneen ja sy\xc3\xb6neen ihmisi\xc3\xa4kin. Uuden-Seelannin linnustosta l\xc3\xa4hes kolmannes on kuollut sukupuuttoon ihmisen saapumisen j\xc3\xa4lkeen mets\xc3\xa4styksen ja tulokaslajien takia. Viimeisimm\xc3\xa4t sukupuuttoon kuolleet linnut ovat kirkup\xc3\xb6ll\xc3\xb6 ja piopio. Viel\xc3\xa4 elossa olevia lentokyvytt\xc3\xb6mi\xc3\xa4 lintuja ovat kakapo, kaksi vilist\xc3\xa4j\xc3\xa4lajia, nelj\xc3\xa4 kiivilajia sek\xc3\xa4 muutama rantakanalaji. Lent\xc3\xa4vist\xc3\xa4 lintulajeista on j\xc3\xa4ljell\xc3\xa4 muun muassa kea ja tui._NEWLINE_Vuonna 2017 Uuden-Seelannin suojeluministeri ilmaisi tavoitteeksi h\xc3\xa4vitt\xc3\xa4\xc3\xa4 suururakkana saarilta lintuja tuhoavat ihmisen mukana tulleet nis\xc3\xa4kk\xc3\xa4\xc3\xa4t, l\xc3\xa4hinn\xc3\xa4 rotat, opossumit ja k\xc3\xa4rp\xc3\xa4t.\n_START_SECTION_\nVarhaishistoria\n_START_PARAGRAPH_\nPolynesialaiset maorien esi-is\xc3\xa4t saapuivat alueelle sivuvakaajilla varustetuilla purjekanooteilla suunnilleen 900-luvulla. Heid\xc3\xa4n saapumisajastaan ja l\xc3\xa4ht\xc3\xb6paikastaan kiistell\xc3\xa4\xc3\xa4n. Maorit toivat mukanaan koiran ja polynesianrotan, sek\xc3\xa4 luonnonvaraisena Etel\xc3\xa4-Amerikassa kasvavan bataatin eli kumaran. Aikaisemmin Uudessa-Seelannissa ei ollut ollut ollenkaan nis\xc3\xa4kk\xc3\xa4it\xc3\xa4. Sen sijaan saarilla oli ollut paljon lintuja, joista suuri osa lentokyvytt\xc3\xb6mi\xc3\xa4. He asettuivat p\xc3\xa4\xc3\xa4asiassa saarten it\xc3\xa4rannikoille ja mets\xc3\xa4stiv\xc3\xa4t saarilla silloin runsaina el\xc3\xa4neit\xc3\xa4 lentokyvytt\xc3\xb6mi\xc3\xa4 moalintuja. Moan luista saatiin tarvekaluja, lihasta ja munista ravintoa ja h\xc3\xb6yheni\xc3\xa4kin k\xc3\xa4ytettiin. Maorien kivikautisessa kulttuurissa luuta k\xc3\xa4ytettiin monipuolisesti kiven rinnalla. Eurooppalaisten saapuessa maoreita oli noin sata tuhatta. Maorien k\xc3\xa4ytt\xc3\xa4m\xc3\xa4 nimi Uudesta-Seelannista on Aotearoa, "Pitk\xc3\xa4n valkoisen pilven maa".\n_START_SECTION_\nEurooppalaisten tulo\n_START_PARAGRAPH_\nTiett\xc3\xa4v\xc3\xa4sti ensimm\xc3\xa4isen\xc3\xa4 eurooppalaisena Abel Tasman n\xc3\xa4ki saaret vuonna 1642. James Cook nousi 1769 ensimm\xc3\xa4isen\xc3\xa4 eurooppalaisena maihin. H\xc3\xa4n kartoitti molempien saarten rannikot ja vieraili niill\xc3\xa4 viel\xc3\xa4 kaksi kertaa, 1773\xe2\x80\x931774 ja 1777. H\xc3\xa4n tuli maorien kanssa yleens\xc3\xa4 hyvin toimeen toisin kuin 1770-luvun puoliv\xc3\xa4liss\xc3\xa4 k\xc3\xa4ynyt ranskalainen Jean de Surville. Cookin raportit houkuttelivat saarille hylkeiden ja valaanpyyt\xc3\xa4ji\xc3\xa4 sek\xc3\xa4 kauppiaita Amerikasta, Englannista, Ranskasta ja Australiasta._NEWLINE_Eurooppalaisten mukana tuli influenssa ja muita tauteja, joita vastaan maoreilla ei ollut lainkaan vastustuskyky\xc3\xa4. Maori-p\xc3\xa4\xc3\xa4llik\xc3\xb6t luovuttivat saaret Britannialle vuonna 1840 allekirjoitetulla Waitangin sopimuksella. Maorien silloisia asuinalueita hallittiin maoriperinteiden mukaisesti. Eurooppalaisten m\xc3\xa4\xc3\xa4r\xc3\xa4 kasvoi, ja vuonna 1858 laskettiin, ett\xc3\xa4 eurooppalaisia oli enemm\xc3\xa4n kuin maoreita, joita oli en\xc3\xa4\xc3\xa4 58\xc2\xa0000. Etel\xc3\xa4saarelta l\xc3\xb6ytyi kultaa, mik\xc3\xa4 sai aikaan rynt\xc3\xa4yksen 1860-luvulla, mutta kullankaivu ei osoittautunut kannattavaksi._NEWLINE_1860-luvulla k\xc3\xa4rjistyneet maorien ja uudisasukkaiden v\xc3\xa4liset maakiistat, etenkin Pohjoissaarella, saivat kuitenkin aikaan Maorisodiksi kutsutut sodat, jotka p\xc3\xa4\xc3\xa4ttyiv\xc3\xa4t vuonna 1872. Taistelujen tuloksena maorit menettiv\xc3\xa4t suuren osan maistaan. 1890-luvulla s\xc3\xa4\xc3\xa4dettiin edistyksellisi\xc3\xa4 lakeja, ja naiset saivat \xc3\xa4\xc3\xa4nioikeuden ensimm\xc3\xa4isin\xc3\xa4 maailmassa. 1930-luvulla Uusi-Seelanti oli maailman ensimm\xc3\xa4inen hyvinvointivaltio.\n_START_SECTION_\nItsen\xc3\xa4isyys\n_START_PARAGRAPH_\nIson-Britannian siirtomaana ollut Uusi-Seelanti sai itsehallinnollisen dominion aseman vuonna 1907. Westminsterin s\xc3\xa4\xc3\xa4d\xc3\xb6ksen perusteella se tuli Britannian kanssa tasavertaiseksi itsen\xc3\xa4iseksi valtioksi, jolla oli kuitenkin Britannian kanssa yhteinen hallitsija ja joka edelleen kuuluu Kansainyhteis\xc3\xb6\xc3\xb6n._NEWLINE_Uuden-Seelannin sotilaita taisteli YK:n joukoissa Koreassa 1950\xe2\x80\x931953 ja Yhdysvaltojen puolella Vietnamissa 1960-luvulla._NEWLINE_Vuonna 1985 Uusi-Seelanti kielsi yhdysvaltalaisilta ydink\xc3\xa4ytt\xc3\xb6isilt\xc3\xa4 tai ydinaseita kuljettavilta aluksilta p\xc3\xa4\xc3\xa4syn satamiinsa. T\xc3\xa4m\xc3\xa4 katkaisi Yhdysvaltain ja Uuden-Seelannin ANZUS-puolustusliiton. Vuonna 1985 sattui my\xc3\xb6s ydinaseisiin liittynyt niin sanottu Rainbow Warriorin tapaus, jossa Ranskan tiedustelupalvelu r\xc3\xa4j\xc3\xa4ytti Greenpeacen Rainbow Warrior -aluksen Aucklandin satamassa._NEWLINE_Helen Clarkin johtama ty\xc3\xb6v\xc3\xa4enpuolue voitti parlamenttivaalit 1999, 2002 ja 2005. Vuonna 2008 valtaan nousi keskustaoikeistolainen kansallispuolue, ja John Key nousi p\xc3\xa4\xc3\xa4ministeriksi. Puolue uusi voittonsa 2011._NEWLINE_Maorien kuningatar Te Atairangikaahu kuoli 75-vuotiaana vuonna 2006. Englannin kuningatar Elisabet l\xc3\xa4hetti pojanpoikansa prinssi Williamin edustajakseen viralliselle vierailulle vuonna 2010._NEWLINE_Talouslama koetteli Uutta-Seelantia pahoin vuosina 2008\xe2\x80\x932009. Helmikuussa 2011 maanj\xc3\xa4ristys tuhosi osia Christchurchin kaupungista ja surmasi sen asukkaita.\n_START_SECTION_\nPolitiikka\n_START_PARAGRAPH_\nUusi-Seelanti on perustuslaillinen monarkia ja parlamentaarinen demokratia. Uuden-Seelannin muodollinen valtionp\xc3\xa4\xc3\xa4mies on maan entisen siirtomaais\xc3\xa4nn\xc3\xa4n Yhdistyneen kuningaskunnan monarkki (vuodesta 1952 Elisabet II), mutta k\xc3\xa4yt\xc3\xa4nn\xc3\xb6ss\xc3\xa4 ylin valta on p\xc3\xa4\xc3\xa4ministerill\xc3\xa4. Yhdistyneen kuningaskunnan monarkkia Uudessa-Seelannissa edustaa Uuden-Seelannin kenraalikuvern\xc3\xb6\xc3\xb6ri, joksi monarkki nimitt\xc3\xa4\xc3\xa4 p\xc3\xa4\xc3\xa4ministerin suositteleman ehdokkaan. Elokuusta 2016 kenraalikuvern\xc3\xb6\xc3\xb6rin\xc3\xa4 on ollut Patsy Reddy._NEWLINE_Uudessa-Seelannissa on yksikamarinen, 120-j\xc3\xa4seninen edustajainhuone. 70 j\xc3\xa4sent\xc3\xa4 valitaan yhden edustajan vaalipiireist\xc3\xa4, 50 puoluelistoilta. Edelliset parlamenttivaalit olivat vuonna 2017, seuraavat 2020. Maoreilla on ollut oma kiinti\xc3\xb6 1800-luvulta asti, heill\xc3\xa4 oli aluksi oma vaalip\xc3\xa4iv\xc3\xa4ns\xc3\xa4 ja eri vaalitapa. My\xc3\xb6hemmin maoritaustaiset henkil\xc3\xb6t saivat valita rekister\xc3\xb6ityiv\xc3\xa4tk\xc3\xb6 \xc3\xa4\xc3\xa4nest\xc3\xa4m\xc3\xa4\xc3\xa4n maorien, vai yleisiss\xc3\xa4 vaaleissa. Vuodesta 1993 maoripaikkojen m\xc3\xa4\xc3\xa4r\xc3\xa4 on riippunut siit\xc3\xa4 moniko rekister\xc3\xb6ityy maori\xc3\xa4\xc3\xa4nest\xc3\xa4j\xc3\xa4ksi._NEWLINE_Suurimmat puolueet ovat Kansallispuolue ja Ty\xc3\xb6v\xc3\xa4enpuolue joilla on noin 50 kansanedustajaa. Niit\xc3\xa4 seuraavat noin yhdeks\xc3\xa4ll\xc3\xa4 paikalla NZ First ja Vihre\xc3\xa4 puolue.\n_START_SECTION_\nPuolustusvoimat\n_START_PARAGRAPH_\nUuden-Seelannin laivasto, ilmavoimat ja maavoimat muodostavat Uuden-Seelannin puolustusvoimat (New Zealand Defence Force). Vuonna 2011 puolustusvoimien palveluksessa oli 8\xc2\xa0758 vakituista sotilasta, 2\xc2\xa0368 reservil\xc3\xa4ist\xc3\xa4 ja 2\xc2\xa0669 siviili\xc3\xa4. Uuden-Seelannin puolustusministeri\xc3\xb6 vastaa puolustusvoimien k\xc3\xa4yt\xc3\xa4nn\xc3\xb6ist\xc3\xa4 ja varustehankinnoista. 1990-luvulta l\xc3\xa4htien puolustusvoimat ovat ottaneet osaa YK:n ja muiden j\xc3\xa4rjest\xc3\xa4miin rauhanturvaoperaatioihin muun muassa It\xc3\xa4-Timorilla, Balkanilla ja Afganistanissa. Puolustusvoimat ovat toimineet my\xc3\xb6s luonnonkatastrofeihin vastaamisessa esimerkiksi Canterburyn maanj\xc3\xa4ristyksien aikana vuosina 2010 ja 2011. Naiset ovat saaneet palvella taisteluteht\xc3\xa4viss\xc3\xa4 vuodesta 2000 l\xc3\xa4htien.\n_START_SECTION_\nMaatalous\n_START_PARAGRAPH_\nUuden-Seelannin maatalous on l\xc3\xa4hinn\xc3\xa4 intensiivist\xc3\xa4 karjataloutta, ja se painottuu pohjoissaarelle. Maan topografia ja maaper\xc3\xa4n laatu eiv\xc3\xa4t suosi laajamittaista viljely\xc3\xa4. Lampaita maassa on noin 35 miljoonaa ja nautakarjaa noin 10 miljoonaa. Ilmasto suosii laidunten muodostumista. Tuoretta hein\xc3\xa4\xc3\xa4 on saatavissa ymp\xc3\xa4ri vuoden, mik\xc3\xa4 v\xc3\xa4hent\xc3\xa4\xc3\xa4 ruokintakustannuksia. My\xc3\xb6sk\xc3\xa4\xc3\xa4n talousrakennuksien ei tarvitse olla kovin mittavia, mik\xc3\xa4 edelleen pienent\xc3\xa4\xc3\xa4 kuluja. N\xc3\xa4m\xc3\xa4 seikat parantavat uusiseelantilaisten viljelij\xc3\xb6iden kilpailukyky\xc3\xa4. Niinp\xc3\xa4 Uusi-Seelanti onkin merkitt\xc3\xa4v\xc3\xa4 maataloustuotteiden viej\xc3\xa4. Maatalouspolitiikassa tehtiin 1990-luvulla suuri muutos. Uusi Seelanti on ollut aktiivinen WTO:n kansallisia maataloustukia rajoittavien p\xc3\xa4\xc3\xa4t\xc3\xb6sten tukija ja toteuttaja. Lampaiden ja nautakarjan tuotannon lis\xc3\xa4ksi maassa on intensiivist\xc3\xa4 puutarhatuotantoa (muun muassa kiivihedelm\xc3\xa4n). Mets\xc3\xa4talouden merkitys on viime aikoina kasvanut._NEWLINE_Kylm\xc3\xa4t ja suolaiset merivirrat tuovat hyv\xc3\xa4t kalastusmahdollisuudet Uuden-Seelannin aluevesille, mutta El Ni\xc3\xb1o\xe2\x80\x93La Ni\xc3\xb1a-vaihtelu aiheuttaa kalansaaliiden vaihtelua vuodesta toiseen. 2000-luvulla kalastusteollisuudella on paineita kehitty\xc3\xa4 kest\xc3\xa4v\xc3\xa4n kehityksen suuntaan.\n_START_SECTION_\nMineraalivarat ja teollisuus\n_START_PARAGRAPH_\nMineraalivarojen suhteen Uutta-Seelantia pidet\xc3\xa4\xc3\xa4n \xe2\x80\x9dk\xc3\xb6yh\xc3\xa4n\xc3\xa4\xe2\x80\x9d maana. T\xc3\xa4m\xc3\xa4 voi kuitenkin johtua siit\xc3\xa4, ett\xc3\xa4 maan kehitt\xc3\xa4minen on keskittynyt suuresti maataloussektorille ja geologinen tutkimus on ollut v\xc3\xa4h\xc3\xa4ist\xc3\xa4 esimerkiksi Australiaan verrattuna. Tilanne voi muuttua, kun maailman raaka-ainehinnat kohoavat ja malminetsint\xc3\xa4 tulee t\xc3\xa4t\xc3\xa4 kautta kiinnostavammaksi._NEWLINE_Uudella-Seelannilla on merkitt\xc3\xa4v\xc3\xa4t vesivoima- ja maakaasuvarat. Australian ja Uuden Seelannin v\xc3\xa4lilt\xc3\xa4 on 2000-luvulla l\xc3\xb6ydetty lis\xc3\xa4\xc3\xa4 kaasukentti\xc3\xa4. Tuotantotalouden osa-alueita ovat elintarvike-, puunjalostus- ja metalliteollisuus, palvelusektorilta etenkin rahoitus- ja vakuutusala ovat t\xc3\xa4rkeit\xc3\xa4.\n_START_SECTION_\nLiikenne ja matkailu\n_START_PARAGRAPH_\nUudessa-Seelannissa on vasemmanpuoleinen liikenne. Lentokentti\xc3\xa4 on 122, ja ne osittain korvaavat vaikeasti rakennettavia teit\xc3\xa4. Rautatiet\xc3\xa4 on yhteens\xc3\xa4 4\xc2\xa0128 kilometri\xc3\xa4. Matkailijoille myyd\xc3\xa4\xc3\xa4n maisemareittej\xc3\xa4 Aucklandista Wellingtoniin, rantareitti\xc3\xa4 Christchurchista Pictoniin ja vuoristoreitti\xc3\xa4 Christchurchista Greymouthiin. Wellingtonin esikaupungeissa kulkee my\xc3\xb6s paikallisjuna._NEWLINE_Tietoliikenneyhteyksien osalta hallituksella on kahdenlaisia tavoitteita. Tihe\xc3\xa4\xc3\xa4n asutuilla alueilla, joilla asuu 80% v\xc3\xa4est\xc3\xb6st\xc3\xa4, tarjotaan yhden gigan erikoisnopeaa laajakaistaa. Maaseudulla ja turistikohteissa tavoitteena on 20 Mbps kaikille vuoteen 2012 menness\xc3\xa4._NEWLINE_Vuonna 2007 Uudessa-Seelannissa k\xc3\xa4vi 2,2 miljoonaa ulkomaalaista matkailijaa. Matkailu keskittyy l\xc3\xa4hinn\xc3\xa4 luontomatkailuun. Maalla on hyv\xc3\xa4 maine turvallisena ja puhtaana matkakohteena. Maassa on lukuisia kansallispuistoja.\n_START_SECTION_\nKulttuuri\n_START_PARAGRAPH_\nMaorit ovat s\xc3\xa4ilytt\xc3\xa4neet perinteit\xc3\xa4 sukupolvelta toiselle kokoontumistalojensa rakenteissa ja tatuoinneissaan. Esi-isien merkitys on suuri sek\xc3\xa4 maoreille ett\xc3\xa4 nykyisin my\xc3\xb6s eurooppalaisper\xc3\xa4isille, usein viidennen polven siirtolaisille._NEWLINE_Noin vuoteen 1975 asti uusiseelantilaisten perusruokaa olivat liha, perunat ja kauden vihannekset (kaali, porkkana, pinaatti), leip\xc3\xa4, maitotuotteet ja kala. Broileri oli ravintoloiden herkkuruokaa, ja suosituin pikaruoka oli lihapiirakka. Tuon ajan j\xc3\xa4lkeen ruokavalioon on tullut tropiikin hedelmi\xc3\xa4 ja vihanneksia, ja saarilla on alettu tuottaa viini\xc3\xa4. Varsinaisesta uusiseelantilaisesta keitti\xc3\xb6st\xc3\xa4 ei voi puhua, vallalla ovat kansainv\xc3\xa4linen ja brittil\xc3\xa4inen ruokaperinne. Maorien ruokia ovat riista ja bataatit, jotka on valmistettu hauduttamalla maauunissa rosvopaistin tapaan._NEWLINE_Maailmalla menestynein uusi\xc2\xadseelanti\xc2\xadlainen muusikko on laulajatar Kiri Te Kanawa. Kirjailija Keri Hulme sai Booker-palkinnon 1985. Muita tunnettuja kirjailijoita ovat Robin Hyde ja Allen Curnow._NEWLINE_Uusiseelantilaiset ja Uudessa-Seelannissa kuvatut elokuvat ovat menestyneet hyvin 1990-luvulta alkaen. Monet ohjaajat k\xc3\xa4ytt\xc3\xa4v\xc3\xa4t osaksi ulkomaalaisia n\xc3\xa4yttelij\xc3\xb6it\xc3\xa4 ja rahoitusta. Menestyselokuviin ovat kuuluneet Jane Campionin Piano (1993), Lee Tamahorin Kerran sotureita (1994) ja Peter Jacksonin Taru sormusten herrasta -trilogia (2001\xe2\x80\x932003). Hallitus on houkutellut kuvausryhmi\xc3\xa4 maahan jopa muuttamalla ty\xc3\xb6lains\xc3\xa4\xc3\xa4d\xc3\xa4nt\xc3\xb6\xc3\xa4 tarpeen mukaan.\n_START_SECTION_\nUrheilu\n_START_PARAGRAPH_\nUusi-Seelanti on osallistunut olympialaisiin vuodesta 1920. Sill\xc3\xa4 on tyypillisesti talvikisoissa 5\xe2\x80\x9315 urheilijan joukkue, kun taas kes\xc3\xa4kisoihin se on vuodesta 1988 alkaen osallistunut useimmiten yli sadan urheilijan joukkueella._NEWLINE_Uuden-Seelannin suosituimpia urheilulajeja ovat rugby, jalkapallo, verkkopallo ja kriketti. Rugbymaajoukkue on yksi maailman menestyneimpi\xc3\xa4 ja se on voittanut kolmesti rugbyn maailmanmestaruuden. Jalkapallomaajoukkue on edennyt kahdesti MM-kilpailujen lopputurnaukseen, joissa on kummallakin kerralla pudonnut ensimm\xc3\xa4isell\xc3\xa4 kierroksella. OFC Nations Cupin se on voittanut nelj\xc3\xa4sti. FIFAn rankingissa se oli sijalla 119 marraskuussa 2011. Maan koripallomaajoukkue on edennyt MM-kilpailuissa parhaimmillaan v\xc3\xa4lieriin.'